### Beslutning

Udvalget følger op på borgermødet på Sejerø.

### Sagsfremstilling

*Overordnet tidsplan for renovering af Svebølle Centertorv*

I budgetaftalen for 2023 blev der afsat 7 mio. kr. til renovering af [adresse] i Svebølle.Arbejdet igangsættes nu, startende med forundersøgelser og møde med de forretningsdrivende i centret. Herefter er det tanken, at der afholdes et borgermøde i samarbejde med lokalrådet. På baggrund af input fra borgere og erhvervsliv udformes et prissat skitseforslag, som forventes forelagt for Teknik- og Miljøudvalget på junimødet. Her får udvalget også mulighed for at drøfte, om der ønskes afholdt et informationsmøde om projektet inden endelig projektering og udbud. Forventet anlægsperiode første halvår 2026.

*Gadelys i [adresse]*

Teknik- og Miljøudvalget besluttede i 2022 at prioritere cirka 2,9 mio. kr. til trafiksikkerhed og renovering af gadelys i [adresse]. Beløbet er finansieret af anlægsbudgettet til trafiksikkerhed i 2022. Beløbet vil blive anvendt til ny gadebelysning på en del af [adresse] og en del af [adresse], afhængigt af hvor langt puljen rækker. Forventningen er, at tilstrækkeligt gadelys vil øge trafiksikkerheden på den pågældende strækning.

Kommunalbestyrelsen har i 2025 afsat 10 mio. kr. til udvikling af havneområdet i [adresse]. I forbindelse med drøftelserne af udmøntningen af disse skal der tages stilling til, om der skal indtænkes yderligere trafiksikkerhedstiltag på [adresse].

*Afgørelse fra Forsyningstilsynet*

Kalundborg Kommune har den 12. november 2024 modtaget udkast til afgørelse fra Forsyningstilsynet. I udkastet konstaterer Forsyningstilsynet, at kommunen undlader at fastsætte en pris, der svarer til markedsprisen, for kommunal indsamling af erhvervsaffald dels:

* på Sejerø og dels
* fra kommunens egne institutioner og virksomheder.

Tilsynet påbyder kommunen enten at ophøre med disse ordninger eller straks at fastsætte en markedspris for indsamling af affaldet for ordningerne.

Administrationen vil den 6. december 2024 svare Forsyningstilsynet, at kommunen har noteret sig tilsynets udkast til afgørelse. Kommunen vil tilpasse de fremtidige takster for indsamling af erhvervsaffald på Sejerø og kommunens egne institutioner og virksomheder til markedsprisen.

Administrationen forventer at kunne have de nye takster for 2025 klar senest den 1. marts 2025 for erhvervsaffald.

De berørte virksomheder og institutioner vil blive orienteret.

*Orientering om status for fondssøgning til projekter i [adresse]*

Teknik- og Miljøudvalget fik på mødet den 5. oktober 2024 en orientering om tildeling af fondsmidler til Møllebakketrappen og [adresse]. De opnåede midler dækker kun delvist de ønskede renoveringer. Derfor afsøges mulighederne for restfinanciering til projekterne.

Kalundborg Kommune gik i den forbindelse i samarbejde med flere interessenter om at søge Danmarks Erhvervsfremmebestyrelses pulje til udvikling af turismeområder. Der er imidlertid desværre kommet afslag fra turismepuljen.

Der arbejdes derfor i øjeblikket med Forskønnelsesforeningen om et mindre projekt for renovering af dele af Michael Rasmussen og gelænderet inden for de tildelte midler, mens der fortsat søges restfinanciering til projektet vedrørende renovering af [adresse] ankomstrum.

*Skoletrafiktest 2024*

Rådet for Sikker Trafik har offentliggjort resultaterne fra kommunernes skoletrafiktest i 2024. Kalundborg Kommune har oplevet en tilbagegang fra 419 til 363 point i forhold til resultatet i 2023. Resultatet er dog bedre end resultatet for 2022, som var på 323 point. Rådet for Sikker Trafik anbefaler Kalundborg Kommune at sikre, at skolerne underviser i den obligatoriske trafikundervisning på alle trin. Desuden gentager rådet anbefalingerne fra sidste år: Skolerne bør udpege færdselskontaktlærere og udarbejde en trafikpolitik. Resultater og anbefalinger fra kommunernes skoletrafiktest 2024 vil blive behandlet på skoleledernes møde i december 2024.

*Status vedrørende rotteområdet*

Kalundborg Kommune har en uventet eksplosiv stigning i antal henvendelser omkring bekæmpelse af rotter. Der er 151 % flere åbne sager i hele kommunen i forhold til samme tid sidste år, og der er 58 % flere anmeldelser på Sejerø (se tabel). Det store rotteboom er et landsdækkende problem, hvor flere kommuner har en gennemsnitlig stigning på 100 % rotteanmeldelser i forhold til 2023.

|  |  |  |
| --- | --- | --- |
|  | Åbne sager på [adresse] sager i kommunen |
| Ultimo november 2023 | 33 | 329 |
| Ultimo november 2024 | 52 | 825 |

Kalundborg Kommune har udliciteret bekæmpelsen af rotter til bekæmpelsesfirmaet Mortalin A/S. Der er normalt fire faste rottebekæmpere tilknyttet den kommunale rottebekæmpelse.

Kommunen modtager i øjeblikket mange borgerhenvendelser med rykkere for besøg af en rottebekæmper. Den store stigning i anmeldelser kombineret med, at en af de faste bekæmpere er stoppet, gør, at bekæmperne ikke kan følge med.

Ken Steffensen har ansat to nye faste bekæmpere og fem bekæmpere i tidsbegrænsede ansættelser og får hjælp, når det er muligt, af bekæmpere fra andre kommuner. Derudover er Ken Steffensen i gang med at rekruttere flere bekæmpere i tidsbegrænsede ansættelser.

Til rottebekæmpelsen på Sejerø er der i øjeblikket indsat en ekstra bekæmper, så to bekæmpere tager til Sejerø hver uge og bekæmper rotter.

Administrationen planlægger at lægge information på kommunens hjemmeside om det øgede antal rotter og om, hvilke forebyggende tiltag borgerne kan foretage hjemme i husstanden.

*Afgørelse fra Planklagenævnet*

Landzonetilladelsen til Istidslandskabet i Viskinge er ændret til et afslag.